АҞӘА, абҵара 10 - Sputnik. Аҟәатәи араионтә ӡбарҭа мап ацәнакит Узбекисҭан атәылауаҩ лцәа ԥиҽит ҳәа ахара здырҵоз Альберт Киносиан иаанкылара аҿҳәара ацҵара ҳәа аанацҳауеит Апрокуратура хада асаит.
Иара абри аӡбрала Киносиан 180 000 мааҭ ахараԥса идырҵеит.
Уаанӡа азаанаҵтәи аусҭҵаара аусбарҭа аҳәара ҟанаҵахьан ахара здырҵо ирбаандаҩра аҿҳәара ԥшьымз ҳәа иазыршьарц.
Ашьаус аматериалқәа инарықәыршәаны хәажәкыра 1, 2020 шықәса рзы Альберт Жираин-иԥа Киносиан, 1979 шықәса рзы ииз, амч ихы иархәаны 1976 шықәса рзы ииз Узбекисҭан атәылауаҩԥҳәыс иавтомашьына "Ниссан" ала Аҟәа араион Гәымсҭа ақыҭан уаҩ дызхым ахыбрахь днаган лцәа ԥиҽит.
Хәажәкыра 4 рзы Аҟәа араион апрокуратура Гәымсҭа ақыҭан Узбекистан атәылауаҩ лцәаԥҽра аганахьала ашьаус хацнаркит, нанҳәа 2 рзы аусҭҵаара аанкылан. Киносиан ихала аусӡбаратә усбарҭақәа рахь данцәырҵ аус еиҭахацыркын.
Аҟәатәи араионтә ӡбарҭа ақәҵара ахашшаара алшоит Аԥсны Иреиҳаӡоу аӡбарҭаҿы.